Document ID: 32009D0470

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 25ης Μαΐου 2009
σχετικά με ορισμένες δαπάνες στον κτηνιατρικό τομέα
(Κωδικοποιημένη έκδοση)
(2009/470/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.
(2)
Ο κατάλογος του παραρτήματος I της συνθήκης περιλαμβάνει τα ζώντα ζώα και τα προϊόντα ζωικής προέλευσης ότι η εκτροφή των ζώων και η διάθεση στην αγορά των προϊόντων ζωικής προέλευσης αποτελούν πηγή εισοδήματος για ένα σημαντικό τμήμα του γεωργικού πληθυσμού.
(3)
Η ορθολογική ανάπτυξη του εν λόγω τομέα και η βελτίωση της παραγωγικότητας μπορούν να επιτευχθούν με την εφαρμογή κτηνιατρικών ενεργειών που αποβλέπουν στην προστασία και τη βελτίωση του επιπέδου της υγείας του ανθρώπου και των ζώων στην Κοινότητα.
(4)
Η Κοινότητα πρέπει να λάβει τα μέτρα που αποβλέπουν στη σταδιακή εγκαθίδρυση της εσωτερικής αγοράς κατά τη διάρκεια του διαστήματος που λήγει στις 31 Δεκεμβρίου 1992.
(5)
Η Κοινότητα πρέπει να συμβάλλει με τη χρηματοδοτική της συμμετοχή, στην εξάλειψη, το συντομότερο δυνατό, κάθε εστίας σοβαρών μεταδοτικών ασθενειών.
(6)
Πρέπει, επίσης, να προληφθεί και να περιοριστεί, με τη λήψη των κατάλληλων μέτρων ελέγχου, η εμφάνιση ζωονόσων που θέτουν σε κίνδυνο την υγεία του ανθρώπου.
(7)
Λαμβανομένης υπόψη της έκδοσης της οδηγίας 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (4), η κοινοτική χρηματοδοτική συμμετοχή πρέπει να χορηγείται και για μέτρα εξάλειψης που εφαρμόζουν τα κράτη μέλη για την καταπολέμηση άλλων ασθενειών των ζώων υδατοκαλλιέργειας, με την επιφύλαξη των κοινοτικών διατάξεων ελέγχου.
(8)
Η κοινοτική χρηματοδοτική συμμετοχή για τον έλεγχο των νόσων των ζώων υδατοκαλλιέργειας θα πρέπει να εξετάζεται όσον αφορά τη συμμόρφωση με τις διατάξεις ελέγχου που ορίζονται στην οδηγία 2006/88/ΕΚ, σύμφωνα με τις ίδιες διαδικασίες που ισχύουν για τέτοια εξέταση και έλεγχο για ορισμένες νόσους των χερσαίων ζώων.
(9)
Η λειτουργία της εσωτερικής αγοράς απαιτεί μία στρατηγική σε θέματα ελέγχου, η οποία συνεπάγεται την εναρμόνιση του καθεστώτος ελέγχου για τα προϊόντα προελεύσεως τρίτων χωρών. Φαίνεται σκόπιμο να διευκολυνθεί η εφαρμογή της στρατηγικής αυτής με την πρόβλεψη κοινοτικής χρηματοδοτικής συμμετοχής στην εφαρμογή και την ανάπτυξη αυτού του καθεστώτος.
(10)
Η εναρμόνιση των βασικών απαιτήσεων όσον αφορά την προστασία της δημόσιας υγείας, της υγείας των ζώων και την προστασία των ζώων επιβάλλει να οριστούν κοινοτικά εργαστήρια συνδέσμου και αναφοράς και να αναληφθούν ενέργειες επιστημονικού και τεχνικού χαρακτήρα. Φαίνεται σκόπιμο να προβλεφθεί χρηματοδοτική ενίσχυση της Κοινότητας. Ειδικότερα, στον τομέα της προστασίας των ζώων, είναι χρήσιμο να δημιουργηθεί βάση δεδομένων που να περιλαμβάνει όλες τις αναγκαίες πληροφορίες που είναι δυνατόν να διαδίδονται.
(11)
Οι δραστηριότητες συλλογής πληροφοριών είναι αναγκαίες για την καλύτερη ανάπτυξη και εφαρμογή της νομοθεσίας στους τομείς της υγείας των ζώων και της ασφάλειας των τροφίμων. Επιπλέον, υπάρχει επιτακτική ανάγκη να διαδοθούν όσο το δυνατόν ευρύτερα σε όλη την Κοινότητα οι πληροφορίες που αφορούν τη νομοθεσία για την υγεία των ζώων και την ασφάλεια των τροφίμων. Είναι επομένως επιθυμητό στη χρηματοδότηση της πολιτικής πληροφόρησης στους τομείς της προστασίας και της υγείας των ζώων να συμπεριληφθεί και η ασφάλεια των τροφίμων σε προϊόντα ζωικής προέλευσης.
(12)
Κοινοτικές ενέργειες για την εξάλειψη ορισμένων ασθενειών των ζώων απολαύουν ήδη της χρηματοδοτικής ενισχύσεως της Κοινότητας. Σχετικά με το θέμα αυτό, πρέπει να αναφερθούν η οδηγία 77/391/ΕΟΚ του Συμβουλίου, της 17ης Μαΐου 1977, περί καθιερώσεως κοινοτικού προγράμματος με σκοπό την εξάλειψη της βρουκέλλωσης, της φυματίωσης και της λεύκωσης των βοοειδών (5), η οδηγία 82/400/ΕΟΚ του Συμβουλίου, της 14ης Ιουνίου 1982, περί τροποποιήσεως της οδηγίας 77/391/ΕΟΚ και καθιερώσεως συμπληρωματικού προγράμματος της Κοινότητας για την εξάλειψη της βρουκέλλωσης, της φυματίωσης και της λεύκωσης των βοοειδών (6), η απόφαση 80/1096/ΕΟΚ του Συμβουλίου, της 11ης Νοεμβρίου 1980, περί καθιερώσεως χρηματοδοτικής δράσης της Κοινότητας για την εξάλειψη της κλασικής πανώλης των χοίρων (7), και η απόφαση 89/455/ΕΟΚ του Συμβουλίου, της 24ης Ιουλίου 1989, για τη θέσπιση κοινοτικής δράσης με σκοπό την εκπόνηση πρότυπων σχεδίων καταπολέμησης της λύσσας με σκοπό την εξάλειψη ή την πρόληψή της (8). Η κοινοτική χρηματοδοτική συμμετοχή για την εξάλειψη κάθε προαναφερόμενης ασθένειας καθορίζεται με την αντίστοιχη απόφαση.
(13)
Πρέπει να προβλεφθεί μια χρηματοδοτική δράση της Κοινότητας για την εξάλειψη, τον έλεγχο και την παρακολούθηση ορισμένων ζωικών ασθενειών. Πρέπει να συγκεντρωθούν σε ένα μόνο κεφάλαιο όλες οι χρηματοδοτικές ενέργειες της Κοινότητας που αφορούν την εξάλειψη, τον έλεγχο και την παρακολούθηση των ζωικών ασθενειών και ζωονόσους οι οποίες συνεπάγονται υποχρεωτικές δαπάνες για τον κοινοτικό προϋπολογισμό.
(14)
Είναι σκόπιμο να διαχειριστεί η Επιτροπή απευθείας, λόγω της φύσης τους, τις δαπάνες που χρηματοδοτούνται με την παρούσα απόφαση.
(15)
Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (9),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
ΚΕΦΑΛΑΙΟ Ι
ΑΝΤΙΚΕΙΜΕΝΟ ΚΑΙ ΠΕΔΙΟ ΕΦΑΡΜΟΓΗΣ
Άρθρο 1
Η παρούσα απόφαση καθορίζει τις λεπτομέρειες της κοινοτικής χρηματοδοτικής συμμετοχής σχετικά με:
-
τις κτηνιατρικές ενέργειες σε συγκεκριμένους τομείς,
-
τις ενέργειες ελέγχου στον κτηνιατρικό τομέα,
-
προγράμματα εξάλειψης, ελέγχου και παρακολούθησης των ζωικών ασθενειών και των ζωονόσων.
Η παρούσα απόφαση δεν επηρεάζει τη δυνατότητα ορισμένων κρατών μελών να απολαύουν κοινοτικής χρηματοδοτικής συμμετοχής μεγαλύτερης από 50 % στα πλαίσια του κανονισμού (ΕΚ) αριθ. 1083/2006 της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (10).
ΚΕΦΑΛΑΙΟ ΙΙ
ΚΤΗΝΙΑΤΡΙΚΕΣ ΕΝΕΡΓΕΙΕΣ ΣΕ ΣΥΓΚΕΚΡΙΜΕΝΟΥΣ ΤΟΜΕΙΣ
ΤΜΗΜΑ 1
Γενικές διατάξεις
Άρθρο 2
Οι κτηνιατρικές ενέργειες σε συγκεκριμένους τομείς περιλαμβάνουν:
-
τις επείγουσες παρεμβάσεις,
-
την καταπολέμηση του αφθώδους πυρετού,
-
πολιτική πληροφόρησης για την υγεία και την καλή μεταχείριση των ζώων και την ασφάλεια των τροφίμων,
-
τις τεχνικές ή επιστημονικές ενέργειες,
-
τη συμμετοχή σε εθνικές ενέργειες εξάλειψης ορισμένων ασθενειών.
ΤΜΗΜΑ 2
Έκτακτα μέτρα
Άρθρο 3
1. Το παρόν άρθρο εφαρμόζεται σε περίπτωση που εκδηλωθούν στο έδαφος ενός κράτους μέλους οι ακόλουθες ασθένειες:
-
πανώλη των βοοειδών,
-
πανώλη των μικρών μηρυκαστικών,
-
φυσαλιδώδης νόσος των χοίρων,
-
καταρροϊκός πυρετός των προβάτων,
-
ασθένεια του Teschen,
-
ευλογιά των αιγοπροβάτων,
-
νόσος της κοιλάδας του Rift,
-
λοιμώδης οζώδης δερματίτιδα,
-
πανώλη των ίππων,
-
φυσαλιδώδης στοματίτιδα,
-
ιογενής εγκεφαλομυελίτιδα της Βενεζουέλας, προσβάλλουσα τους ίππους,
-
επιζωοτική αιμορραγική νόσος των ελαφιών,
-
κλασική πανώλη των χοίρων,
-
αφρικανική πανώλη των χοίρων,
-
λοιμώδης πλευροπνευμονία των βοειδών,
-
επιζωοτική αιματοποιητική νέκρωση στα ψάρια (EHN),
-
επιζωοτικό ελκογόνο σύνδρομο στα ψάρια (EUS),
-
λοίμωξη από Bonamia exitiosa,
-
λοίμωξη από Perkinsus marinus,
-
λοίμωξη από Microcytos mackini,
-
σύνδρομο Taura στα καρκινοειδή,
-
σύνδρομο της κίτρινης κεφαλής στα καρκινοειδή.
2. Το ενδιαφερόμενο κράτος μέλος πρέπει να απολαύει της κοινοτικής χρηματοδοτικής συμμετοχής για την εξάλειψη της ασθένειας, υπό την προϋπόθεση ότι τα μέτρα που εφαρμόζονται αμέσως περιλαμβάνουν τουλάχιστον τη θέση υπό αναγκαστική διαχείριση της εκμετάλλευσης, από τη στιγμή που θα υπάρξει υποψία για την ασθένεια, και, μετά την επίσημη διάγνωση της ασθένειας:
-
τη θανάτωση των ζώων των ευπαθών ειδών, που έχουν προσβληθεί ή μολυνθεί ή υπάρχει υπόνοια ότι έχουν προσβληθεί ή μολυνθεί, και την καταστροφή των πτωμάτων τους,
-
την καταστροφή των μολυσμένων ζωοτροφών ή των μολυσμένων υλικών, στο μέτρο που τα τελευταία δεν μπορούν να απολυμανθούν σύμφωνα με την τρίτη περίπτωση,
-
τον καθαρισμό, την απεντόμωση και την απολύμανση της εκμετάλλευσης, και του εξοπλισμού που βρίσκεται στην εκμετάλλευση,
-
τη δημιουργία ζωνών προστασίας,
-
την εφαρμογή των κατάλληλων μέτρων για την πρόληψη του κινδύνου διάδοσης της ασθένειας,
-
τον καθορισμό μιας προθεσμίας αναμονής πριν από την ανανέωση του πληθυσμού της εκμετάλλευσης,
-
την άμεση και προσήκουσα αποζημίωση των εκτροφέων.
3. Στο ενδιαφερόμενο κράτος μέλος χορηγείται επίσης η οικονομική συμμετοχή της Κοινότητας όταν, κατά την εμφάνιση εστίας μιας από τις ασθένειες που αναφέρονται στην παράγραφο 1, δύο ή περισσότερα κράτη μέλη συνεργάζονται στενά για τον έλεγχο της επιδημίας αυτής, ιδίως κατά τη διενέργεια της επιδημιολογικής έρευνας και την εφαρμογή των μέτρων επίβλεψης της ασθένειας. Με την επιφύλαξη των μέτρων που προβλέπονται στο πλαίσιο των σχετικών κοινών οργανώσεων αγορών, η ειδική οικονομική συμμετοχή της Κοινότητας αποφασίζεται με τη διαδικασία του άρθρου 40 παράγραφος 2.
4. Το ενδιαφερόμενο κράτος μέλος ενημερώνει αμελλητί την Επιτροπή και τα υπόλοιπα κράτη μέλη για τα μέτρα που εφαρμόζει σύμφωνα με την κοινοτική νομοθεσία, σχετικά με την κοινοποίηση και την εξάλειψη των ασθενειών και τα αποτελέσματά τους. Η εξέλιξη της κατάστασης εξετάζεται, το συντομότερο δυνατόν, στα πλαίσια της επιτροπής του άρθρου 40 παράγραφος 1, καλούμενη εφεξής «η επιτροπή». Η ειδική κοινοτική χρηματοδοτική συμμετοχή αποφασίζεται, με την επιφύλαξη των μέτρων που προβλέπονται στα πλαίσια των κοινών οργανώσεων των σχετικών αγορών, σύμφωνα με τη διαδικασία του άρθρου 40 παράγραφος 2.
5. Εάν η εξέλιξη της κατάστασης στην Κοινότητα επιβάλλει να συνεχιστεί η εφαρμογή των μέτρων που προβλέπονται στην παράγραφο 2 και στο άρθρο 4, δύναται να εκδοθεί, με τη διαδικασία του άρθρου 40 παράγραφος 2, νέα απόφαση για την κοινοτική χρηματοδοτική συμμετοχή, που μπορεί και να υπερβαίνει το 50 % που προβλέπεται στην παράγραφο 6, πρώτη περίπτωση. Κατά την έκδοση της απόφασης αυτής, είναι δυνατόν να ορίζονται όλα τα αναγκαία μέτρα, και ιδίως άλλα μέτρα εκτός από αυτά που προβλέπονται στην παράγραφο 2 του παρόντος άρθρου, τα οποία πρέπει να λάβει το ενδιαφερόμενο κράτος μέλος για να εξασφαλιστεί η επιτυχία της ενέργειας.
6. Με την επιφύλαξη των μέτρων στήριξης των αγορών που πρέπει να ληφθούν στα πλαίσια των κοινών οργανώσεων αγορών, η κοινοτική χρηματοδοτική συμμετοχή, που μπορεί να καταμεριστεί σε δόσεις εάν αυτό είναι αναγκαίο, πρέπει να είναι:
-
το 50 % των δαπανών που πραγματοποιεί το κράτος μέλος για να αποζημιώσει τους ιδιοκτήτες για τη θανάτωση και την καταστροφή των ζώων και, ενδεχομένως, των προϊόντων τους, τον καθαρισμό, την απεντόμωση και την απολύμανση της εκμετάλλευσης και του εξοπλισμού της και την καταστροφή των μολυσμένων ζωοτροφών και υλικών που αναφέρονται στην παράγραφο 2 δεύτερη περίπτωση,
-
στην περίπτωση που έχει αποφασιστεί ο εμβολιασμός σύμφωνα με την παράγραφο 4, το 100 % της προμήθειας των εμβολίων και το 50 % των δαπανών για την πραγματοποίηση του εμβολιασμού αυτού.
Άρθρο 4
1. Το παρόν άρθρο και το άρθρο 3 παράγραφοι 4 και 5 εφαρμόζονται σε περίπτωση που εκδηλωθεί γρίπη των πτηνών στην επικράτεια κράτους μέλους.
2. Το ενδιαφερόμενο κράτος μέλος λαμβάνει κοινοτική χρηματοδοτική συμμετοχή με σκοπό την εξάλειψη της γρίπης των πτηνών, εφόσον έχουν εφαρμοστεί πλήρως και αποτελεσματικώς τα ελάχιστα μέτρα καταπολέμησης που ορίζονται στην οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών (11), σύμφωνα με την οικεία κοινοτική νομοθεσία και έχουν αποζημιωθεί ταχέως και επαρκώς οι ιδιοκτήτες ζωικού κεφαλαίου, σε περίπτωση θανάτωσης ζώων των ευπαθών ειδών που έχουν προσβληθεί ή μολυνθεί ή υπάρχει υπόνοια ότι έχουν προσβληθεί ή μολυνθεί.
3. Η κοινοτική χρηματοδοτική συμμετοχή κατανεμημένη, εάν κρίνεται σκόπιμο, σε δόσεις ανέρχεται:
-
50 % των δαπανών που βαρύνουν το κράτος μέλος υπό μορφή αποζημιώσεων προς τους ιδιοκτήτες ζωικού κεφαλαίου για τη θανάτωση πουλερικών ή άλλων ζώων υπό περιορισμό και υπό μορφή πληρωμών για τα αυγά που καταστρέφονται,
-
στο 50 % των δαπανών οι οποίες πραγματοποιούνται από τα κράτη μέλη για την καταστροφή ζώων, την καταστροφή ζωικών προϊόντων, τον καθαρισμό και την απολύμανση των εκμεταλλεύσεων και του εξοπλισμού, την καταστροφή των μολυσμένων ζωοτροφών και την καταστροφή του μολυσμένου εξοπλισμού, όπου αυτός ο εξοπλισμός δεν μπορεί να απολυμανθεί,
-
σε περίπτωση που αποφασίζεται επείγων εμβολιασμός σύμφωνα με το άρθρο 54 της οδηγίας 2005/94/ΕΚ, στο 100 % του κόστους για την προμήθεια των εμβολίων και στο 50 % του κόστους που συνεπάγεται η διενέργεια του εμβολιασμού.
Άρθρο 5
Τα κράτη μέλη μπορούν να χορηγήσουν χρηματοδοτικούς πόρους στο πλαίσιο των επιχειρησιακών προγραμμάτων που καταρτίζονται σύμφωνα με το άρθρο 17 του κανονισμού (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας (12) για την εξάλειψη των εξωτικών ασθενειών των ζώων υδατοκαλλιέργειας που απαριθμούνται στο άρθρο 3 παράγραφος 1 της παρούσας απόφασης, σύμφωνα με τις διαδικασίες που προβλέπονται από το άρθρο 3 παράγραφοι 4, 5 και 6 της παρούσας απόφασης, με την προϋπόθεση ότι τηρούνται τα στοιχειώδη μέτρα ελέγχου και εξάλειψης που ορίζονται στο τμήμα 3 του κεφαλαίου V της οδηγίας 2006/88/ΕΚ.
Άρθρο 6
1. Το άρθρο 3 εφαρμόζεται επίσης όταν ελέγχονται σοβαροί υγειονομικοί κίνδυνοι για την Κοινότητα προερχόμενοι από τις ασθένειες που απαριθμούνται στην παράγραφο 1 του εν λόγω άρθρου, έστω και αν η περιοχή όπου αναπτύσσεται η ασθένεια υπόκειται σε πρόγραμμα εξάλειψης σύμφωνα με το άρθρο 27.
2. Το άρθρο 3 εφαρμόζεται σε περίπτωση εμφάνισης της ψευδοπανώλης των πτηνών στο έδαφος ενός κράτους μέλους.
Παρ’ όλα αυτά, εκτός αποφάσεως της Επιτροπής, η οποία λαμβάνεται με τη διαδικασία που αναφέρεται στο άρθρο 40 παράγραφος 2, και επιτρέπει, υπό ορισμένους όρους, και για μια περιορισμένη περίοδο και περιοχή, την προσφυγή στον εμβολιασμό, δεν χορηγείται καμία κοινοτική χρηματοδοτική συμμετοχή για την προμήθεια των εμβολίων ή την πραγματοποίηση του εμβολιασμού.
3. Οι διατάξεις του άρθρου 3, εκτός των διατάξεων της παραγράφου 2 τέταρτη περίπτωση και της παραγράφου 6 δεύτερη περίπτωση, εφαρμόζονται σε περίπτωση εμφάνισης μιας από τις ζωονόσους που καλύπτονται από την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων (13), υπό την προϋπόθεση ότι η εμφάνιση αυτή συνιστά άμεσο κίνδυνο για τη δημόσια υγεία. Η τήρηση της προϋπόθεσης αυτής διαπιστώνεται κατά την έκδοση της απόφασης που προβλέπεται στο άρθρο 3 παράγραφος 4 της παρούσας απόφασης.
Άρθρο 7
1. Σύμφωνα με τη διαδικασία που αναφέρεται στο άρθρο 40 παράγραφος 2, η Επιτροπή, κατόπιν αιτήσεως κράτους μέλους, προσθέτει στον κατάλογο του άρθρου 3 παράγραφος 1, εξωτικό νόσημα υποχρεωτικής δήλωσης το οποίο ενδέχεται να αποτελέσει κίνδυνο για την Κοινότητα.
2. Σύμφωνα με τη διαδικασία του άρθρου 40 παράγραφος 2, ο κατάλογος που περιλαμβάνεται στο άρθρο 3 παράγραφος 1 είναι δυνατόν να συμπληρώνεται, ανάλογα με την εξέλιξη της κατάστασης, για να περιληφθούν δηλώσιμα νοσήματα σύμφωνα με την οδηγία 82/894/ΕΟΚ του Συμβουλίου για την κοινοποίηση των ασθενειών των ζώων μέσα στην Κοινότητα (14) και μεταδοτικά νοσήματα των ζώων υδατοκαλλιέργειας. Ο κατάλογος μπορεί επίσης να τροποποιείται ή να περιορίζεται προκειμένου να ληφθεί υπόψη η πρόοδος που έχει πραγματοποιηθεί στα πλαίσια των αποφασισμένων σε κοινοτικό επίπεδο μέτρων για την καταπολέμηση ορισμένων ασθενειών.
3. Οι διατάξεις του άρθρου 3 παράγραφος 2 είναι δυνατόν να συμπληρώνονται ή να τροποποιούνται με τη διαδικασία του άρθρου 40 παράγραφος 2, ιδίως για να ληφθεί υπόψη η προσθήκη νέων ασθενειών στον κατάλογο που περιλαμβάνεται στο άρθρο 3 παράγραφος 1, καθώς και η πείρα που έχει αποκτηθεί, ή η έκδοση κοινοτικών διατάξεων για τα μέτρα καταπολέμησης των ασθενειών.
Άρθρο 8
1. Σε περίπτωση που ένα κράτος μέλος απειλείται άμεσα από την εμφάνιση ή την ανάπτυξη, στο έδαφος τρίτης χώρας ή κράτους μέλους, μιας από τις ασθένειες που αναφέρονται στο άρθρο 3 παράγραφος 1, το άρθρο 4 παράγραφος 1, το άρθρο 6 παράγραφοι 1 και 2, το άρθρο 14 παράγραφος 1 ή το παράρτημα Ι, ενημερώνει την Επιτροπή και τα υπόλοιπα κράτη μέλη ως προς τα μέτρα που προτίθεται να λάβει για την προστασία του.
2. Η επιτροπή εξετάζει, το συντομότερο δυνατό, την κατάσταση. Είναι δυνατό, σύμφωνα με τη διαδικασία του άρθρου 40 παράγραφος 2 να θεσπίζονται όλα τα μέτρα που επιβάλλει η κατάσταση, και ιδίως η δημιουργία ζώνης ασφαλείας εμβολιασμού, και να χορηγείται κοινοτική χρηματοδοτική συμμετοχή για τα ειδικά μέτρα που κρίνονται αναγκαία για την επιτυχία της ενέργειας που έχει αναληφθεί.
3. Η απόφαση που αναφέρεται στην παράγραφο 2, καθορίζει τις επιλέξιμες δαπάνες και το επίπεδο της κοινοτικής χρηματοδοτικής συμμετοχής.
Άρθρο 9
1. Η Κοινότητα μπορεί να αποφασίζει, κατόπιν αιτήσεως κράτους μέλους, την υποχρέωση δημιουργίας από τα κράτη μέλη αποθεμάτων βιολογικών προϊόντων που προορίζονται για την καταπολέμηση των ασθενειών οι οποίες αναφέρονται στο άρθρο 3 παράγραφος 1, στο άρθρο 4 παράγραφος 1, στο άρθρο 6 παράγραφος 1 (εμβόλια, προσαρμοσμένα στελέχη ιών, διαγνωστικοί οροί) και, με την επιφύλαξη της απόφασης που προβλέπεται στο άρθρο 69 παράγραφος 1 της οδηγίας 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού (15), στο άρθρο 14 παράγραφος 1 της παρούσας απόφασης.
2. Η ενέργεια που αναφέρεται στην παράγραφο 1 καθώς και οι λεπτομέρειες εφαρμογής της, ιδίως όσον αφορά την επιλογή, την παραγωγή, την εναποθήκευση, τη μεταφορά και τη χρησιμοποίηση των αποθεμάτων αυτών και το επίπεδο της κοινοτικής χρηματοδοτικής συμμετοχής, καθορίζονται με τη διαδικασία του άρθρου 40 παράγραφος 2.
Άρθρο 10
1. Σε περίπτωση που η εμφάνιση ή η εξέλιξη, σε μια τρίτη χώρα, μιας από τις ασθένειες που αναφέρονται στο άρθρο 3 παράγραφος 1, στο άρθρο 4 παράγραφος 1, στο άρθρο 6 παράγραφος 1, στο άρθρο 7 παράγραφος 1 και στο άρθρο 14 παράγραφος 1, είναι δυνατό να αποτελέσει κίνδυνο για την Κοινότητα, η Κοινότητα μπορεί να υποστηρίξει την καταπολέμηση της ασθένειας αυτής από την εν λόγω τρίτη χώρα, παρέχοντας εμβόλια ή χρηματοδοτώντας την αγορά τους.
2. Η ενέργεια που αναφέρεται στην παράγραφο 1, καθώς και οι λεπτομέρειες εφαρμογής της, οι όροι στους οποίους μπορεί να υπόκειται και το επίπεδο της κοινοτικής χρηματοδοτικής συμμετοχής, καθορίζονται με τη διαδικασία του άρθρου 40 παράγραφος 2.
Άρθρο 11
1. Σε συνεργασία με τις αρμόδιες εθνικές αρχές, η Επιτροπή διενεργεί επιτόπιους ελέγχους για να εξασφαλίσει, από κτηνιατρική άποψη, την εφαρμογή των μέτρων που προβλέπονται.
2. Τα κράτη μέλη λαμβάνουν τα αναγκαία μέτρα για να διευκολύνουν τη διεξαγωγή των ελέγχων που αναφέρονται στην παράγραφο 1 και, ιδίως, για να εξασφαλίσουν ότι οι πραγματογνώμονες θα έχουν στη διάθεσή τους, εάν το ζητήσουν, όλες τις αναγκαίες πληροφορίες και τα έγγραφα για να διαπιστώνουν την υλοποίηση των ενεργειών.
3. Οι γενικές διατάξεις εφαρμογής του παρόντος άρθρου, και ιδίως οι διατάξεις που αφορούν τη συχνότητα και τις λεπτομέρειες διεξαγωγής των ελέγχων οι οποίοι αναφέρονται στην παράγραφο 1, το διορισμό των κτηνιάτρων πραγματογνωμόνων και τη διαδικασία που πρέπει αυτοί να τηρούν για τη σύνταξη της έκθεσής τους, θεσπίζονται με τη διαδικασία του άρθρου 40 παράγραφος 2.
Άρθρο 12
Για τις ενέργειες που προβλέπονται στο παρόν τμήμα, το ποσό των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
Άρθρο 13
Η κοινοτική χρηματοδοτική συμμετοχή δεν χορηγείται όταν το συνολικό ποσό της δράσης είναι κάτω των 10 000 EUR.
ΤΜΗΜΑ 3
Καταπολέμηση του αφθώδους πυρετού
Άρθρο 14
1. Το παρόν άρθρο εφαρμόζεται στην περίπτωση εμφάνισης του αφθώδους πυρετού στο έδαφος κράτους μέλους.
2. Το ενδιαφερόμενο κράτος μέλος πρέπει να απολαύει της κοινοτικής χρηματοδοτικής συμμετοχής για την εξάλειψη του αφθώδους πυρετού, υπό την προϋπόθεση ότι εφαρμόζονται αμέσως τα μέτρα που προβλέπονται στο άρθρο 3 παράγραφος 2 και οι σχετικές διατάξεις της οδηγίας 2003/85/ΕΚ.
3. Εφαρμόζονται οι διατάξεις του άρθρου 3 παράγραφος 4.
4. Με την επιφύλαξη των μέτρων στήριξης τα οποία πρέπει να λαμβάνονται στα πλαίσια των κοινών οργανώσεων των αγορών για τη στήριξη της αγοράς, η ειδική χρηματοδοτική συμμετοχή δυνάμει της παρούσας αποφάσεως είναι ίση προς το 60 % των δαπανών που πραγματοποιεί το κράτος μέλος με σκοπό:
α)
την αποζημίωση των εκτροφέων για:
i)
τη θανάτωση των ζώων και την καταστροφή των πτωμάτων τους,
ii)
την καταστροφή του γάλακτος,
iii)
τον καθαρισμό και την απολύμανση της εκμετάλλευσης,
iv)
την καταστροφή των μολυσμένων ζωοτροφών ή των μολυσμένων υλικών, στο μέτρο που τα τελευταία δεν μπορούν να απολυμανθούν,
v)
τις ζημίες που υφίστανται οι εκτροφείς λόγω των περιορισμών στην εμπορία των ζώων εκτροφής και ελεύθερης πάχυνσης λόγω της επανεισαγωγής του επείγοντος εμβολιασμού, σύμφωνα με το άρθρο 50 παράγραφος 3 της οδηγίας 2003/85/ΕΚ·
β)
την ενδεχόμενη μεταφορά των πτωμάτων σε εργοστάσια κατεργασίας·
γ)
κάθε άλλο μέτρο που είναι απαραίτητο για την εξάλειψη της ασθένειας στην εστία της.
Η Επιτροπή, με τη διαδικασία που αναφέρεται στο άρθρο 40 παράγραφος 2, καθορίζει τη φύση των άλλων μέτρων του στοιχείου γ) της παρούσας παραγράφου τα οποία μπορούν να απολαύουν της αυτής κοινοτικής χρηματοδοτικής συμμετοχής, καθώς και τις περιπτώσεις εφαρμογής του στοιχείου α) σημείο v) της παρούσας παραγράφου.
5. Το αργότερο 45 ημέρες μετά την επίσημη διάγνωση του πρώτου κρούσματος αφθώδους πυρετού και, στη συνέχεια, ανάλογα με την εξέλιξη της κατάστασης, η επιτροπή εξετάζει εκ νέου την κατάσταση. Η εξέταση αυτή αφορά την κτηνιατρική κατάσταση και την εκτίμηση των δαπανών που έχουν ήδη πραγματοποιηθεί ή πρόκειται να πραγματοποιηθούν. Μετά την εξέταση αυτή, είναι δυνατό να ληφθεί, με τη διαδικασία του άρθρου 40 παράγραφος 3, νέα απόφαση για τη χρηματοδοτική συμμετοχή της Κοινότητας που θα μπορεί να υπερβαίνει και το 60 % που προβλέπεται στην παράγραφο 4. Η απόφαση αυτή καθορίζει τις επιλέξιμες δαπάνες και το επίπεδο της κοινοτικής χρηματοδοτικής συμμετοχής. Επιπλέον, κατά την έκδοση της απόφασης αυτής, είναι δυνατό να καθορίζονται όλα τα μέτρα, και ιδίως άλλα μέτρα εκτός από αυτά που αναφέρονται στην παράγραφο 2 του παρόντος άρθρου, τα οποία πρέπει να εφαρμόσει το ενδιαφερόμενο κράτος μέλος για να εξασφαλιστεί η επιτυχία της ενέργειας.
Άρθρο 15
Κάθε ενέργεια που αποφασίζεται από την Κοινότητα για την καταπολέμηση του αφθώδους πυρετού εκτός της Κοινότητας, και ιδιαίτερα οι ενέργειες κατ’ εφαρμογή των άρθρων 8 και 10, είναι δυνατό να απολαύει χρηματοδοτικής συνεισφοράς της Κοινότητας.
Άρθρο 16
Οι ενέργειες και λεπτομέρειες εφαρμογής των ενεργειών που προβλέπονται στο άρθρο 15, οι όροι στους οποίους είναι δυνατό να υπόκεινται οι ενέργειες αυτές και το επίπεδο της κοινοτικής χρηματοδοτικής συμμετοχής, καθορίζονται με τη διαδικασία του άρθρου 40 παράγραφος 3.
Άρθρο 17
Στα κοινοτικά αποθέματα εμβολίων κατά του αφθώδους πυρετού, τα οποία δημιουργούνται βάσει της απόφασης 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού (16), μπορεί να χορηγείται κοινοτική ενίσχυση.
Το επίπεδο της κοινοτικής συμμετοχής και οι όροι στους οποίους η συμμετοχή αυτή είναι δυνατόν να υπόκειται, καθορίζονται κατά τη διαδικασία που αναφέρεται στο άρθρο 40 παράγραφος 3.
Άρθρο 18
Για τις ενέργειες που αναφέρονται στα άρθρα 15, 16 και 17, το ποσό των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
Σε περίπτωση κατά την οποία σοβαρή επιδημία αφθώδους πυρετού συνεπιφέρει, δυνάμει του παρόντος τμήματος, δαπάνες που υπερβαίνουν τα ποσά που καθορίζονται σύμφωνα με το πρώτο εδάφιο, η Επιτροπή λαμβάνει, στα πλαίσια των υφισταμένων αρμοδιοτήτων της, τα αναγκαία μέτρα ή θα υποβάλει τις κατάλληλες προτάσεις στην αρμόδια επί του προϋπολογισμού αρχή, ούτως ώστε να εγγυηθεί την τήρηση των χρηματοδοτικών υποχρεώσεων του άρθρου 14.
ΤΜΗΜΑ 4
Πολιτική πληροφόρησης για την υγεία και την καλή μεταχείριση των ζώων και την ασφάλεια των τροφίμων
Άρθρο 19
Η Κοινότητα συμμετέχει οικονομικά στη διαμόρφωση μιας πολιτικής πληροφόρησης στον τομέα της υγείας των ζώων, της καλής μεταχείρισης των ζώων και της ασφάλειας των τροφίμων σε προϊόντα ζωικής προέλευσης, στην οποία περιλαμβάνονται τα ακόλουθα:
α)
η διαμόρφωση και η ανάπτυξη εργαλείων πληροφόρησης, στα οποία περιλαμβάνεται μια κατάλληλη βάση δεδομένων, για τους εξής σκοπούς:
i)
τη συγκέντρωση και την αποθήκευση όλων των πληροφοριών που αφορούν την κοινοτική νομοθεσία για την υγεία των ζώων, την καλή μεταχείριση των ζώων και την ασφάλεια των τροφίμων σε προϊόντα ζωικής προέλευσης,
ii)
τη διάδοση των πληροφοριών που αναφέρονται στο σημείο i) στις αρμόδιες αρχές, τους παραγωγούς και τους καταναλωτές, λαμβάνοντας υπόψη τις διεπαφές με εθνικές βάσεις δεδομένων, όπου αρμόζει·
β)
τη διεξαγωγή των αναγκαίων μελετών για την προετοιμασία και την ανάπτυξη της νομοθεσίας στον τομέα της καλής μεταχείρισης των ζώων.
Άρθρο 20
Οι ενέργειες που αναφέρονται στο άρθρο 19, καθώς και οι λεπτομέρειες εφαρμογής τους και το επίπεδο της κοινοτικής χρηματοδοτικής συμμετοχής, καθορίζονται με τη διαδικασία του άρθρου 40 παράγραφος 2.
Άρθρο 21
Για τις ενέργειες που προβλέπει το παρόν τμήμα, το ποσό των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
ΤΜΗΜΑ 5
Τεχνικές και επιστημονικές ενέργειες
Άρθρο 22
Η Κοινότητα μπορεί να αναλαμβάνει ή να ενισχύει τα κράτη μέλη ή διεθνείς οργανώσεις για να αναλαμβάνουν τις τεχνικές και επιστημονικές ενέργειες που είναι αναγκαίες για την ανάπτυξη της κοινοτικής νομοθεσίας στον κτηνιατρικό τομέα και για την ανάπτυξη επιμόρφωσης και κατάρτισης σε κτηνιατρικά θέματα.
Άρθρο 23
Οι ενέργειες που προβλέπονται στο άρθρο 22, καθώς και οι λεπτομέρειες εφαρμογής τους και το επίπεδο της κοινοτικής χρηματοδοτικής συμμετοχής, καθορίζονται με τη διαδικασία του άρθρου 40 παράγραφος 2.
Άρθρο 24
Για τις ενέργειες που προβλέπονται στο παρόν τμήμα, το ποσό των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
ΚΕΦΑΛΑΙΟ ΙΙΙ
ΠΡΟΓΡΑΜΜΑΤΑ ΕΞΑΛΕΙΨΗΣ, ΕΛΕΓΧΟΥ ΚΑΙ ΕΠΙΤΗΡΗΣΗΣ ΤΩΝ ΖΩΙΚΩΝ ΑΣΘΕΝΕΙΩΝ ΚΑΙ ΤΩΝ ΖΩΟΝΟΣΩΝ
Άρθρο 25
Η χρηματοδοτική συμμετοχή της Κοινότητας για την εξάλειψη της βρουκέλλωσης, της φυματίωσης και της λεύκωσης των βοοειδών, με την επιφύλαξη των διατάξεων του άρθρου 28 παράγραφος 1, καθορίζεται από την οδηγία 77/391/ΕΟΚ και την οδηγία 82/400/ΕΟΚ.
Άρθρο 26
1. Η χρηματοδοτική συμμετοχή της Κοινότητας για την εξάλειψη της κλασικής πανώλης των χοίρων καθορίζεται από την απόφαση 80/1096/ΕΟΚ.
2. Η χρηματοδοτική συμμετοχή της Κοινότητας για την εξάλειψη της βρουκέλλωσης των προβάτων καθορίζεται από την απόφαση 90/242/ΕΟΚ του Συμβουλίου, της 21ης Μαΐου 1990, για τη θέσπιση χρηματοδοτικής δράσης της Κοινότητας για την εξάλειψη της βρουκέλλωσης των προβάτων και αιγών (17).
Άρθρο 27
1. Καθιερώνεται κοινοτικό χρηματοδοτικό μέσο για την επιστροφή των δαπανών που βαρύνουν τα κράτη μέλη για τη χρηματοδότηση των εθνικών προγραμμάτων εξάλειψης, ελέγχου και επιτήρησης των ζωικών ασθενειών και των ζωονόσων που απαριθμούνται στο παράρτημα Ι (στο εξής καλούμενα «τα προγράμματα»).
Ο κατάλογος στο παράρτημα Ι μπορεί να τροποποιηθεί σύμφωνα με τη διαδικασία που αναφέρεται στο άρθρο 40 παράγραφος 2, ειδικότερα όσον αφορά τις πρωτοεμφανιζόμενες ζωονόσους που αποτελούν κίνδυνο για την υγεία των ζώων και, έμμεσα, για τη δημόσια υγεία, ή υπό το φως νέων επιδημιολογικών ή επιστημονικών στοιχείων.
2. Το αργότερο στις 30 Απριλίου κάθε έτους, τα κράτη μέλη υποβάλλουν στην Επιτροπή τα ετήσια ή πολυετή προγράμματα που ξεκινούν το επόμενο έτος, για τα οποία ζητούν κοινοτική οικονομική συμμετοχή.
Τα προγράμματα που υποβάλλονται ύστερα από τις 30 Απριλίου δεν είναι επιλέξιμα για χρηματοδότηση κατά το επόμενο έτος.
Τα προγράμματα που υποβάλλονται από τα κράτη μέλη περιλαμβάνουν τουλάχιστο τα ακόλουθα:
α)
περιγραφή της επιδημιολογικής κατάστασης της ασθένειας πριν από την ημερομηνία έναρξης του προγράμματος·
β)
περιγραφή και οριοθέτηση της γεωγραφικής και διοικητικής περιοχής όπου θα εφαρμοστεί το πρόγραμμα·
γ)
πιθανή διάρκεια του προγράμματος, μέτρα που θα εφαρμοστούν και στόχος που επιδιώκεται έως την ημερομηνία λήξης του προγράμματος·
δ)
ανάλυση των προβλεπόμενων δαπανών και των εκτιμώμενων ευεργετημάτων του προγράμματος.
Τα λεπτομερή κριτήρια, μεταξύ δε αυτών και τα κριτήρια για τα προγράμματα που αφορούν δύο ή περισσότερα κράτη μέλη, καθορίζονται σύμφωνα με τη διαδικασία του άρθρου 40 παράγραφος 2.
Για κάθε πολυετές πρόγραμμα που υποβάλλεται από κράτος μέλος, οι πληροφορίες που απαιτούνται σύμφωνα με τα κριτήρια που αναφέρονται στην παρούσα παράγραφο παρέχονται για κάθε έτος διάρκειας του προγράμματος.
3. Εάν το κρίνει σκόπιμο, η Επιτροπή μπορεί να ζητήσει από ένα κράτος μέλος να υποβάλει πολυετές πρόγραμμα ή να παρατείνει τη διάρκεια ήδη υποβληθέντος ετησίου προγράμματος, εφόσον ο πολυετής προγραμματισμός θεωρηθεί αναγκαίος για την εξασφάλιση της αποτελεσματικότερης και αποδοτικότερης εξάλειψης, ελέγχου και επιτήρησης μιας συγκεκριμένης ασθένειας, ιδίως όσον αφορά τη δυνητική απειλή για την υγεία των ζώων και, έμμεσα, για τη δημόσια υγεία.
Η Επιτροπή μπορεί να συντονίζει τα περιφερειακά προγράμματα που αφορούν δύο ή περισσότερα κράτη μέλη σε συνεργασία με τα ενδιαφερόμενα κράτη μέλη.
4. Η Επιτροπή αξιολογεί τα προγράμματα που υποβάλλονται από τα κράτη μέλη τόσο από κτηνιατρικής όσο και από οικονομικής πλευράς.
Τα κράτη μέλη κοινοποιούν στην Επιτροπή όλα τα σχετικά συμπληρωματικά στοιχεία που ζητά για να προβεί στην αξιολόγηση του προγράμματος.
Η περίοδος για τη συλλογή όλων των πληροφοριών σχετικά με τα προγράμματα λήγει στις 15 Σεπτεμβρίου κάθε έτους.
5. Το αργότερο έως τις 30 Νοεμβρίου κάθε έτους, εγκρίνονται τα ακόλουθα, σύμφωνα με τη διαδικασία που αναφέρεται στο άρθρο 40 παράγραφος 3:
α)
τα προγράμματα, τροποποιημένα όταν αυτό είναι σκόπιμο, ώστε να λαμβάνουν υπόψη την αξιολόγηση που προβλέπεται στην παράγραφο 4 του παρόντος άρθρου·
β)
το επίπεδο της κοινοτικής οικονομικής συμμετοχής·
γ)
το ανώτατο όριο της κοινοτικής οικονομικής συμμετοχής·
δ)
τυχόν προϋποθέσεις στις οποίες ενδεχομένως υπόκειται η κοινοτική οικονομική συμμετοχή.
Τα προγράμματα εγκρίνονται για περίοδο έξι ετών το ανώτερο.
6. Τυχόν τροποποιήσεις των προγραμμάτων εγκρίνονται σύμφωνα με τη διαδικασία που αναφέρεται στο άρθρο 40 παράγραφος 3.
7. Για κάθε εγκεκριμένο πρόγραμμα, τα κράτη μέλη υποβάλλουν τις ακόλουθες εκθέσεις στην Επιτροπή:
α)
ενδιάμεσες τεχνικές και δημοσιονομικές εκθέσεις·
β)
το αργότερο έως τις 30 Απριλίου κάθε έτους, ετήσια λεπτομερή τεχνική έκθεση, η οποία να περιλαμβάνει την αξιολόγηση των παραχθέντων αποτελεσμάτων και λεπτομερή λογαριασμό των δαπανών του προηγούμενου έτους.
8. Οι αιτήσεις πληρωμής για τις δαπάνες που πραγματοποίησε ένα κράτος μέλος για ένα δεδομένο πρόγραμμα κατά το προηγούμενο έτος υποβάλλονται στην Επιτροπή έως τις 30 Απριλίου το αργότερο.
Στην περίπτωση καθυστερημένων αιτήσεων πληρωμής, η κοινοτική οικονομική συνδρομή μειώνεται κατά 25 % την 1η Ιουνίου, 50 % την 1η Αυγούστου, 75 % την 1η Σεπτεμβρίου και 100 % την 1η Οκτωβρίου του εν λόγω έτους.
Το αργότερο έως τις 30 Οκτωβρίου κάθε έτους, η Επιτροπή αποφασίζει σχετικά με την πληρωμή από μέρους της Κοινότητας, λαμβάνοντας υπόψη τις τεχνικές και δημοσιονομικές εκθέσεις που υποβάλλουν τα κράτη μέλη σύμφωνα με την παράγραφο 7.
9. Οι εμπειρογνώμονες της Επιτροπής μπορούν να διενεργούν επιτόπιους ελέγχους σε συνεργασία με την αρμόδια αρχή, εφόσον αυτό απαιτείται για να διασφαλιστεί η ομοιόμορφη εφαρμογή της παρούσας απόφασης σύμφωνα με το άρθρο 45 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (18).
Κατά τη διεξαγωγή των ελέγχων αυτών, τους εμπειρογνώμονες της Επιτροπής μπορεί να συνδράμει ομάδα εμπειρογνωμόνων συγκροτημένη σύμφωνα με τη διαδικασία που αναφέρεται στο άρθρο 40 παράγραφος 2.
10. Οι λεπτομερείς κανόνες για την εφαρμογή του παρόντος άρθρου εγκρίνονται σύμφωνα με τη διαδικασία που αναφέρεται στο άρθρο 40 παράγραφος 2.
11. Τα κράτη μέλη μπορούν να προβλέπουν κονδύλια στα πλαίσια των επιχειρησιακών προγραμμάτων που καταρτίζουν σύμφωνα με το άρθρο 17 του κανονισμού (ΕΚ) αριθ. 1198/2006 για την εξάλειψη των ασθενειών ζώων υδατοκαλλιεργειών που αναφέρονται στο παράρτημα Ι της παρούσας απόφασης.
Τα εν λόγω κονδύλια διατίθενται σύμφωνα με τις διαδικασίες του παρόντος άρθρου, με τις ακόλουθες αναπροσαρμογές:
α)
το ύψος της ενίσχυσης συνάδει με το οριζόμενο στον κανονισμό (ΕΚ) αριθ. 1198/2006·
β)
η παράγραφος 8 του παρόντος άρθρου δεν εφαρμόζεται.
Η εξάλειψη διεξάγεται σύμφωνα με τις διατάξεις του άρθρου 38 παράγραφος 1 της οδηγίας 2006/88/ΕΚ ή βάσει προγράμματος εξάλειψης.
Άρθρο 28
1. Παρά τα άρθρα 25, 26 και 27, το ύψος της κοινοτικής χρηματοδοτικής συμμετοχής για προγράμματα που αφορούν τις ασθένειες που αναφέρουν τα άρθρα αυτά, θα καθορίζεται από την Επιτροπή σύμφωνα με τη διαδικασία του άρθρου 40 παράγραφος 2, στο 50 % των δαπανών που βαρύνουν τα κράτη μέλη λόγω αποζημίωσης των ιδιοκτητών για τη σφαγή των ζώων.
2. Κατόπιν αιτήσεως κράτους μέλους, η Επιτροπή επανεξετάζει την κατάσταση, στα πλαίσια της επιτροπής, όσον αφορά τις ασθένειες των άρθρων 25, 26 και 27. Η εν λόγω επανεξέταση αφορά τόσο την κτηνιατρική κατάσταση όσο και την εκτίμηση των δαπανών που ήδη έχουν αναληφθεί ή πρόκειται να αναληφθούν. Ως επακόλουθο της εξέτασης αυτής, μπορεί να ληφθεί, με τη διαδικασία του άρθρου 40 παράγραφος 3, νέα απόφαση σχετικά με τη χρηματοδοτική συμμετοχή της Κοινότητας, που θα μπορεί και να υπερβαίνει το 50 % των εξόδων στα οποία υποβάλλονται τα κράτη μέλη για την αποζημίωση των εκτροφέων για τη θανάτωση των ζώων για τη σχετική ασθένεια.
Κατά τη λήψη της απόφασης αυτής, μπορούν να θεσπιστούν όλα τα αναγκαία μέτρα που οφείλει να εφαρμόσει το ενδιαφερόμενο κράτος μέλος, για να εξασφαλισθεί η επιτυχία της δράσης.
Άρθρο 29
Οι κοινοτικές δημοσιονομικές αναλήψεις υποχρεώσεων για τη συγχρηματοδότηση των προγραμμάτων εκτελούνται σε ετήσια βάση. Οι πιστώσεις ανάληψης υποχρεώσεων για τις δαπάνες των πολυετών προγραμμάτων εγκρίνονται σύμφωνα με το άρθρο 76 παράγραφος 3 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (19). Για πολυετή προγράμματα, η πρώτη ανάληψη δημοσιονομικής υποχρέωσης γίνεται ύστερα από την έγκρισή τους. Κάθε επόμενη ανάληψη δημοσιονομικής υποχρέωσης γίνεται από την Επιτροπή βάσει της απόφασης για χορήγηση συνδρομής που αναφέρεται στο άρθρο 27 παράγραφος 5 της παρούσας απόφασης.
ΚΕΦΑΛΑΙΟ ΙV
ΚΤΗΝΙΑΤΡΙΚΟΙ ΕΛΕΓΧΟΙ
ΤΜΗΜΑ 1
Εισαγωγικές διατάξεις
Άρθρο 30
Η Κοινότητα συμβάλλει στο να γίνει αποτελεσματικότερο το καθεστώς των κτηνιατρικών ελέγχων:
-
παρέχοντας χρηματική ενίσχυση σε κοινοτικά εργαστήρια συνδέσμου ή αναφοράς,
-
συμμετέχοντας χρηματοδοτικά στην εφαρμογή των ελέγχων για την πρόληψη των ζωονόσων,
-
συμμετέχοντας χρηματοδοτικά στην εφαρμογή της στρατηγικής σε θέματα ελέγχου εφόσον απαιτείται για τη λειτουργία της εσωτερικής αγοράς.
ΤΜΗΜΑ 2
Εργαστήρια συνδέσμου και αναφοράς
Άρθρο 31
1. Σε κάθε εργαστήριο που έχει ορισθεί ως εργαστήριο συνδέσμου ή αναφοράς σύμφωνα με την κοινοτική κτηνιατρική νομοθεσία και πληροί τις προβλεπόμενες στη νομοθεσία αυτή υποχρεώσεις και απαιτήσεις, μπορεί να χορηγείται κοινοτική ενίσχυση.
2. Οι λεπτομέρειες χορήγησης των ενισχύσεων που προβλέπονται στην παράγραφο 1, οι όροι στους οποίους είναι δυνατόν να υπόκεινται καθώς και το ύψος τους, καθορίζονται με τη διαδικασία του άρθρου 40 παράγραφος 2.
3. Για τις ενέργειες που προβλέπει το παρόν τμήμα, το ποσό των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
ΤΜΗΜΑ 3
Στρατηγική σε θέματα ελέγχων
Άρθρο 32
1. Κάθε κράτος μέλος εκπονεί πρόγραμμα ανταλλαγών αρμόδιων υπαλλήλων στον κτηνιατρικό τομέα.
2. Στα πλαίσια της επιτροπής, η Επιτροπή συντονίζει με τα κράτη μέλη τα προγράμματα ανταλλαγών.
3. Τα κράτη μέλη λαμβάνουν όλα τα μέτρα που είναι αναγκαία για την υλοποίηση των συντονισμένων προγραμμάτων ανταλλαγών.
4. Κάθε έτος, και στα πλαίσια της επιτροπής, εξετάζεται η πορεία υλοποίησης των προγραμμάτων ανταλλαγών, με βάση έκθεση των κρατών μελών.
5. Τα κράτη μέλη λαμβάνουν υπόψη την πείρα που έχει αποκτηθεί για να βελτιώσουν και να αναπτύξουν διεξοδικότερα τα προγράμματα ανταλλαγών.
6. Είναι δυνατό να χορηγείται χρηματοδοτική ενίσχυση της Κοινότητας για την αποτελεσματική υλοποίηση των προγραμμάτων ανταλλαγών, ιδίως μέσω των προγραμμάτων επιμόρφωσης (stages) που προβλέπονται στο άρθρο 34 παράγραφος 1. Το επίπεδο της κοινοτικής χρηματοδοτικής συμμετοχής καθώς και οι ενδεχόμενοι όροι στους οποίους είναι δυνατό να υπόκειται, καθορίζονται με τη διαδικασία του άρθρου 40 παράγραφος 2.
7. Για τους σκοπούς του παρόντος άρθρου, εφαρμόζονται τα άρθρα 23 και 24.
Άρθρο 33
Το άρθρο 32 παράγραφοι 6 και 7 εφαρμόζεται στα προγράμματα που θεσπίζονται δυνάμει της οδηγίας 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα (20) και της οδηγίας 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (21), προκειμένου να οργανωθούν οι κτηνιατρικοί έλεγχοι στα εξωτερικά σύνορα για τα προϊόντα προέλευσης τρίτων χωρών που εισέρχονται στην Κοινότητα.
Άρθρο 34
1. Η Επιτροπή είναι δυνατόν, είτε άμεσα είτε μέσω των αρμόδιων εθνικών αρχών, να οργανώνει προγράμματα επιμόρφωσης ή μαθήματα τελειοποίησης για το προσωπικό που ανήκει στα κράτη μέλη, και ιδίως για το προσωπικό το αρμόδιο για τη διενέργεια των κτηνιατρικών ελέγχων που αναφέρονται στο άρθρο 33.
Σ’ αυτήν την άσκηση ή μαθήματα τελειοποίησης μπορεί, ανάλογα με τις υπάρχουσες δυνατότητες, να έχει πρόσβαση, μετά από αίτηση των αρμοδίων αρχών και τη συμφωνία της Επιτροπής, το προσωπικό των τρίτων χωρών που έχουν συνάψει με την Κοινότητα συμφωνίες συνεργασίας στον τομέα των κτηνιατρικών ελέγχων, καθώς και διπλωματούχοι κτηνίατροι, οι οποίοι επιθυμούν να συμπληρώσουν την κατάρτισή τους στον τομέα των κοινοτικών ρυθμίσεων.
2. Η Επιτροπή καθορίζει, με τη διαδικασία του άρθρου 40 παράγραφος 2, τις λεπτομέρειες οργάνωσης των ενεργειών που προβλέπονται στην παράγραφο 1, καθώς και το επίπεδο της κοινοτικής χρηματοδοτικής συμμετοχής.
Άρθρο 35
1. Είναι δυνατόν να χορηγείται χρηματική ενίσχυση της Κοινότητας για την εφαρμογή συστημάτων ταυτοποίησης των ζώων και κοινοποίησης των ασθενειών στα πλαίσια των ρυθμίσεων για τους κτηνιατρικούς ελέγχους στις ενδοκοινοτικές συναλλαγές ζώντων ζώων, με την προοπτική της υλοποίησης της εσωτερικής αγοράς.
2. Η Επιτροπή, αφού ζητήσει τη γνώμη της επιτροπής, καθορίζει τις λεπτομέρειες οργάνωσης της ενέργειας που προβλέπεται στην παράγραφο 1, καθώς και το επίπεδο της κοινοτικής χρηματοδοτικής συμμετοχής.
Άρθρο 36
1. Μπορεί να χορηγηθεί κοινοτική οικονομική συνδρομή για τη μηχανοργάνωση των κτηνιατρικών διαδικασιών που αφορούν τους ακόλουθους τομείς:
α)
το ενδοκοινοτικό εμπόριο και τις εισαγωγές ζώντων ζώων και προϊόντων ζωικής προέλευσης·
β)
την παροχή ξένιων υπηρεσιών Διαδικτύου, τη διαχείριση και τη συντήρηση των ενοποιημένων μηχανογραφικών κτηνιατρικών συστημάτων, περιλαμβανομένων και των διεπαφών με τις εθνικές βάσεις δεδομένων, όπου πρέπει.
2. Οι λεπτομέρειες οργάνωσης της δράσης που προβλέπεται στην παράγραφο 1 και το επίπεδο κοινοτικής χρηματοδοτικής συμμετοχής καθορίζονται σύμφωνα με τη διαδικασία που αναφέρεται στο άρθρο 40 παράγραφος 2.
Άρθρο 37
1. Σε περίπτωση που ένα κράτος μέλος, από διαρθρωτική ή γεωγραφική άποψη, όσον αφορά το προσωπικό ή την υποδομή, αντιμετωπίζει δυσκολίες, από την υλοποίηση της νέας στρατηγικής ελέγχων τους οποίους επιβάλλει η υλοποίηση της εσωτερικής αγοράς για τα ζώντα ζώα και τα προϊόντα ζωικής προέλευσης, είναι δυνατόν να λάβει, μεταβατικά, σταδιακά μειούμενη χρηματοδοτική ενίσχυση της Κοινότητας.
2. Το ενδιαφερόμενο κράτος μέλος υποβάλλει στην Επιτροπή εθνικό πρόγραμμα που συνοδεύεται από όλες τις αναγκαίες χρηματοοικονομικές πληροφορίες, και το οποίο αποβλέπει στη βελτίωση του καθεστώτος διενέργειας ελέγχων.
3. Για τους σκοπούς του παρόντος άρθρου, ισχύουν οι διατάξεις του άρθρου 27 παράγραφοι 3 έως 11.
Άρθρο 38
Για τις ενέργειες που προβλέπονται στο παρόν τμήμα, το ύψος των αναγκαίων πιστώσεων καθορίζεται κάθε έτος στα πλαίσια της διαδικασίας του προϋπολογισμού.
ΚΕΦΑΛΑΙΟ V
ΤΕΛΙΚΕΣ ΔΙΑΤΑΞΕΙΣ
Άρθρο 39
Η Επιτροπή διαχειρίζεται άμεσα τις δαπάνες που χρηματοδοτούνται βάσει της παρούσας απόφασης σύμφωνα με το άρθρο 148 παράγραφος 2 του κανονισμού (ΕΚ, Ευρατόμ) αριθ. 1605/2002.
Άρθρο 40
1. Η Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων που ιδρύθηκε με το άρθρο 58 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (22).
2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ.
Η περίοδος που προβλέπεται στο άρθρο 5, παράγραφος 6 της απόφασης 1999/468/ΕΚ ορίζεται σε τρεις μήνες.
3. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ.
Η περίοδος που προβλέπεται στο άρθρο 5, παράγραφος 6 της απόφασης 1999/468/ΕΚ ορίζεται σε δεκαπέντε ημέρες.
Άρθρο 41
Η Επιτροπή υποβάλλει ανά τετραετία στο Ευρωπαϊκό Κοινοβούλιο και στο Συμβούλιο έκθεση για την κατάσταση της υγείας των ζώων και την από οικονομική άποψη αποδοτικότητα της εφαρμογής προγραμμάτων στα διάφορα κράτη μέλη, καθώς και λεπτομέρειες για τα επιλεγέντα κριτήρια.
Άρθρο 42
Η απόφαση 90/424/ΕΟΚ καταργείται.
Οι αναφορές στην καταργούμενη απόφαση νοούνται ως αναφορές στην παρούσα απόφαση και διαβάζονται σύμφωνα με τον πίνακα αντιστοιχίας του παραρτήματος ΙΙΙ.
Άρθρο 43
Η παρούσα απόφαση απευθύνεται στα κράτη μέλη.
Βρυξέλλες, 25 Μαΐου 2009.

Labels: 0
15
20
6